ธปท.ออกใช้ธนบัตรแบบใหม่ 500 และ1000 บาท เริ่ม 28 กค.
ธปท.ออกใช้ธนบัตรแบบใหม่ชนิดราคา 500 บาท และ 1000 บาท ในวันที่ 28 ก.ค.นี้
3 ก.ค. 2561

ธปท.ออกใช้ธนบัตรแบบใหม่ชนิดราคา 500 บาท และ 1000 บาท ในวันที่ 28 ก.ค.นี้
นายวิรไท สันติประภพ ผู้ว่าการธนาคารแห่งประเทศไทย (ธปท.) เปิดเผยว่า ธปท.ออกใช้ธนบัตรแบบใหม่ แบบ 17 ชนิดราคา 500 บาท และ 1000 บาท ในวันเฉลิมพระชนมพรรษา สมเด็จพระเจ้าอยู่หัว มหาวชิราลงกรณ บดินทรเทพยวรางกูร วันที่ 28 กรกฎาคม 2561 เพื่อใช้เป็นธนบัตรหมุนเวียนทั่วไป ด้านหน้าของธนบัตรทุกชนิดราคา เชิญพระสาทิสลักษณ์สมเด็จพระเจ้าอยู่หัวมหาวชิราลงกรณ บดินทรเทพยวรางกูร ในฉลองพระองค์เครื่องแบบเต็มยศของกองทัพอากาศเป็นภาพประธาน ด้านหลังของธนบัตรแต่ละชนิดราคา เชิญพระบรมสาทิสลักษณ์พระมหากษัตริย์ 2 พระองค์ เรียงตามลำดับรัชกาล พร้อมภาพประกอบที่เป็นภาพหนึ่งในพระราชกรณียกิจสำคัญของแต่ละพระองค์ โดยชนิดราคา 500 บาท แสดงพระบรมสาทิสลักษณ์พระบาทสมเด็จพระปกเกล้าเจ้าอยู่หัว คู่กับพระบาทสมเด็จพระปรเมนทรมหาอานันทมหิดล และชนิดราคา 1000 บาท แสดงพระบรมสาทิสลักษณ์พระบาทสมเด็จพระปรมินทรมหาภูมิพลอดุลยเดช คู่กับพระสาทิสลักษณ์สมเด็จพระเจ้าอยู่หัวมหาวชิราลงกรณ บดินทรเทพยวรางกูร




สำหรับธนบัตรทั้ง 2 ชนิดราคานี้ ได้นำเทคโนโลยีต่อต้านการปลอมแปลงแบบพิเศษมาใช้ ดังนี้ ลายประดิษฐ์พิมพ์ด้วยเทคโนโลยีหมึกพิมพ์แม่เหล็ก 3 มิติเปลี่ยนสีได้ ทำให้เกิดลวดลาย 3 มิติเคลื่อนไหวเมื่อพลิกเปลี่ยนมุมมองและเปลี่ยนสลับจากสีทองเป็นสีเขียวได้ แถบสีที่ฝังในเนื้อกระดาษจะมีบางส่วนปรากฏให้เห็นเป็นระยะ เมื่อเปลี่ยนมุมมองจะเปลี่ยนสี และเห็นรูปเคลื่อนไหว ลายประดิษฐ์ที่เรียงกันในแนวตั้ง ใกล้กับบริเวณลายน้ำ พิมพ์ด้วยหมึกพิมพ์พิเศษสีเหลือบเหลือง สำหรับลักษณะต่อต้านการปลอมแปลงอื่น ๆ ของธนบัตรยังคงไว้เช่นเดิม




นายวิรไท กล่าวว่า การออกใช้ธนบัตรแบบใหม่ครั้งนี้ ธปท.ได้มีการปรับปรุงข้อความเตือนระบุโทษการปลอมหรือแปลงธนบัตรที่ด้านหลังธนบัตรให้สอดคล้องกับพระราชบัญญัติแก้ไขเพิ่มเติมประมวลกฎหมายอาญา พ.ศ. 2560 โดยด้านหลังของธนบัตรชนิดราคา จะมีข้อความว่า “การปลอมหรือแปลงธนบัตรเป็นความผิด ต้องระวังโทษตามประมวลกฎหมายอาญา” เพื่อให้สามารถรองรับการแก้ไขกฎหมายที่อาจเกิดขึ้นในอนาคตได้ด้วย
ทั้งนี้ ประชาชนสามารถเบิกถอนธนบัตรชนิดราคา 500 บาท และ 1000 บาท แบบใหม่ ได้ตามช่องทางปกติผ่านธนาคารพาณิชย์ทุกแห่ง รวมถึงธนาคารออมสิน ธนาคารเพื่อการเกษตรและสหกรณ์การเกษตร (ธ.ก.ส.) ธนาคารอาคารสงเคราะห์ (ธอส.) ธนาคารอิสลามแห่งประเทศไทย และธนบัตรทุกแบบที่ออกใช้ก่อนหน้านี้ยังสามารถใช้ชำระหนี้ได้ตามกฎหมาย




ก่อนหน้านี้ เมื่อวันที่ 6 เมษายน 2561 ธปท.ได้นำธนบัตรแบบใหม่ 3 ชนิดราคา คือ 20 บาท 50 บาท 100 บาท ออกใช้ไปแล้ว และจะนำธนบัตรชนิดราคา 500 บาท และ 1000 บาทออกใช้ในวันที่ 28 กรกฎาคม 2561 ซึ่งจะครบทั้ง 5 ชนิดราคา